作者:史九散人
標題:老莊週一枕胡蝶夢・混江龍
內容:世俗迎送，都是些是非人我虎狼叢。流的緊黃河九曲，坐的穩華嶽三峰。依舊春風人世所，黃河一去永無蹤。生太素陰陽未判，辨清濁混沌初分。推物理三皇治世，定人倫五帝興隆。寵女色夏桀無道，自荒淫太甲居桐。廢殷祀紂辛失位，建周朝文武成功。為宰臣職居相府，作公侯祿厚千鍾。名利似湯澆瑞雪，榮華如秉燭當風。度寒暑雁鴻南北，搬興廢烏兔西東。天地久消磨造化，黃塵老埋沒英雄。人有限，事無窮。觀二氣，漸消溶。一會家嘆干戈千載戰爭場，可憐人一枕南柯夢。恰開眼蜂衙蟻陣，轉回頭兔跡狐蹤。(雲)早到聚仙莊也。蓬壺仙何在？(蓬壺引四仙女跪科，雲)上仙有何法旨？(末雲)大羅仙在那裡？(蓬壺雲)見在房中，酒醉睡著了。(末雲)既做神仙，怎生醉了？我試看者。(做看科，雲)似此不如做神仙。(唱)。